b'\n_START_ARTICLE_\nPoezijos pavasaris\n_START_SECTION_\nIstorija\n_START_PARAGRAPH_\nFestivalis rengiamas kasmet nuo 1965\xc2\xa0m. prad\xc4\x97tas rengti pa\xc5\xbeymint poet\xc4\x97s Salom\xc4\x97jos N\xc4\x97ries 20-\xc4\x85sias mirties metines. Pirmojo poezijos pavasario iniciatorius ir pirmasis laureatas\xc2\xa0\xe2\x80\x93 Justinas Marcinkevi\xc4\x8dius. Renginio simbolis\xc2\xa0\xe2\x80\x93 Stasio Krasausko \xe2\x80\x9epoezijos pauk\xc5\xa1t\xc4\x97\xe2\x80\x9c._NEWLINE_Per kelet\xc4\x85 dien\xc5\xb3 \xc4\xafvyksta apie penkiasde\xc5\xa1imties susitikim\xc5\xb3. Susitikimai vyksta \xc4\xafvairiuose Lietuvos miestuose ir miesteliuose. Kasmet rengiama poet\xc5\xb3 konferencija, kurioje poetai ir kritikai diskutuoja apie \xc4\xafvairias literat\xc5\xabrinio pasaulio aktualijas. Tradiciniu tapo moksleivi\xc5\xb3 poezijos vakaras bei neformal\xc5\xabs skaitymai \xe2\x80\x9eEil\xc4\x97ra\xc5\xa1\xc4\x8diai per nakt\xc4\xaf\xe2\x80\x9c._NEWLINE_Festivalio i\xc5\xa1vakar\xc4\x97se i\xc5\xa1leid\xc5\xbeiamas nauj\xc5\xb3 eil\xc4\x97ra\xc5\xa1\xc4\x8di\xc5\xb3, poezijos vertim\xc5\xb3 ir es\xc4\x97 apie literat\xc5\xabr\xc4\x85 almanachas \xe2\x80\x9ePoezijos pavasaris\xe2\x80\x9c. Festivalio dienomis pagerbiami ry\xc5\xa1kiausi pra\xc4\x97jusi\xc5\xb3 met\xc5\xb3 poetai, \xc4\xafteikiami prizai u\xc5\xbe poezijos vertimus \xc4\xaf lietuvi\xc5\xb3 kalb\xc4\x85, u\xc5\xbe lietuvi\xc5\xb3 poezijos vertimus \xc4\xaf kitas kalbas, u\xc5\xbe svariausi\xc4\x85 debiut\xc4\x85 almanache, pagerbiamas aktorius poezijos skaitovas. Kaune, Maironio lietuvi\xc5\xb3 literat\xc5\xabros muziejaus sodelyje, tradici\xc5\xa1kai vainikuojamas \xe2\x80\x9ePoezijos pavasario\xe2\x80\x9c laureatas. Nuo 2013 m. laureatui dar \xc4\xafteikiama ir Maironio premija._NEWLINE_Baigiamasis vakaras vyksta Vilniaus universiteto Sarbievijaus kiemelyje.'